Des hot ach der fremde Mann gemerkt  wu bei en in de Rund ghuckt isch. Des war bschdimmt en Klosterbruder wu aus de Kutt gschbrunge isch, so gud wie der hot redde kinne. A hänn er des noch nit gheert froocht er scheiheilich. Ach Lauderburch un iwwerm Rhei driwwe Neiburch sin Stadt worre, un nit blos Hachebach. Die Leit dort, die waren halt e bissel gscheider wie ehr. Die hän rechtzeidich e Abordnung zum Keenich gschickt, wie der sich mit seim Tross noch bei uns am Rhei rumgedriewe hot, hän em e Bittschrift iwerreicht un hän ach noch e paar  Gschenke debei ghat. Un so sin se zu ehre Stadtrechte kumme. A so macht mer des, määnt do druf de Schmid-Michel. Warum sin mer dann nit selwer do druf kumme? A do kinnt jo Kannel schun lang Stadt sei, wann mer an so was gedenkt hätten. Awer do dezu ischs jetzt jo zu schboot sacht de Frieder, de schtärkscht Holzmächer vum ganze Bääwald. De Keenich kummt jo kaum noch zu uns an de Rhei. Des hot mer neilich en Leininger Jäächer verzehlt, wu uf Dreibjagd im Bääwald war. Sell stimmt awer nit bischbert  do de Klosterbruder. Ich kumm doch grad vun Germersche. Un dort häb ich de Keenich un all sei Ritter gsähne, wie se am letschte Sunndach in d Jakobuskirch zum Hochamt gange sin. Un gheert häb ich, dass se noch e paar Dach dort bleiwe wänn. A do kinnten er doch jetzt e Abordnung zum Keenich schicke. Vielleicht werd Kannel dann ach bal Stadt. Die Bittschrift dezu, die deet ich eich jo schreiwe, wann ich als Dank defor e paar Dach bei eich bleiwe dirft.